May 19,2017
షేరు ఒక్కింటికి రూ.55 డివిడెండ్‌: బజాజ్‌
ముంబయి: ప్రముఖ వాహన తయారీ సంస్థ బజాజ్‌ ఆటో మార్చితో ముగిసిన త్రైమాసికానికి నిరుత్సాహకర ఆర్థిక ఫలితాలను ప్రకటించింది. జనవరి-మార్చి మధ్య కాలంలో సంస్థ లాభాలు దాదాపు 16 శాతం మేర కుంగాయి. గత ఏడాది మార్చితో ముగిసిన త్రైమాసికానికి స్టాంట్‌ ఎలోన్‌ ప్రాతిపదికన బజాజ్‌ సంస్థ నికర లాభం రూ.924.62 కోట్లుగా నమోదు కాగా.. ఈ ఏడాది జనవరి-మార్చి మధ్య కాలానికి అది రూ.801.81 కోట్లకు పడిపోయింది. మార్చితో ముగిసిన మూడు నెలల కాలానికి సంస్థ అమ్మకాలు 9.72 శాతం మేర కుంగి 7,87,627 వాహనాలకు పడిపోయాయి. ఇదే సమయంలో సంస్థ ఆదాయం కూడా దాదాపు 8.7 శాతం మేర కుంగి రూ.5,212.43 కోట్లుగా నమోదు అయింది. గురువారం ఇక్కడ జరిగిన సమావేశంలో సంస్థ బోర్డు వాటా ఒక్కింటికి రూ.55ల చొప్పున దాదాపు రూ.1,916 కోట్ల మేర డివిడెండ్‌ను చెల్లించేందుకు కంపెనీ సమ్మతి తెలిపింది.
మీ స్నేహితులకు రికమెండ్ చెయ్యండి